Stian Carstensen

Stian Carstensen (født 5. januar 1971 på Eidsvoll) er en norsk musiker og komponist. Han er multiinstrumentalist og spiller blant annet trekkspill, gitar, banjo og fløyter. Han er frontfigur og komponist i Farmers Market. Stilmessig kombinerer han en rekke musikalske sjangere fra jazz til bulgarsk folkemusikk.

Musikalsk karriere 
I 1982 hadde han som 11-åring sin første TV-opptreden i programmet Halvsju med «Dizzy fingers» av Zez Confrey. Etter en periode i metal-sjangeren, gikk han på Viken Folkehøgskole og studerte jazz og harmonilære. Deretter studerte han fra 1991 til 1993 ved Jazzlinja (NTNU) med gitar som hovedinstrument.

I 1991 var han med å etablerte kvintetten Farmers Market sammen med Nils-Olav Johansen, Jarle Vespestad, Finn Guttormsen og Håvard Lund. Bandet var i starten en frijazzkvintett, men orienterte seg senere mot bulgarsk folkemusikk, inspirert av en studiereise til Bulgaria. Bandet har gitt ut flere album og har vunnet to Spellemannpriser.

I 1999 innledet han et samarbeid med Elias Akselsen som resulterte i cd-en Hjemlandsklokker. Senere har Carstensen og Akselsen spilt inn ytterligere tre plater sammen og holdt en rekke konserter.

Han har også vært solist med KORK, Metropole Orkest, Trondheim Symfoniorkester, Karlstad symfoniorkester, Wermland Operas orkester, Stavanger Symfoniorkester, Huaröds kammarorkester, Det Norske Kammerorkester, 1b1 og Kristiansand Symfoniorkester.

I 2008 lanserte han marsjen «Ja, Noorge» som er en humoristisk oppramsing av norgeshistorien på fem vers og som starter med istiden og slutter med et vers om Big Brother. Teksten er skrevet med en blanding av arkaisk norsk, gammelt riksmål, revynorsk og samtidsnorsk.  Verket hadde premiere i NRK P2 17. mai 2008 i radiodokumentaren, Å være norsk i detalj. «Ja, Noorge» ble fremført av Kringkastingsorkestret og Oslo fagottkor med Bjarte Hjelmeland som solist.

I 2012 skrev han musikk til det kritikerroste stykket Jåtåkdag på Nationaltheatret, og samarbeidet med Torbjørn Harr, Jan Gunnar Røise og Mariann Hole. Han medvirket også som musiker i stykket.

I 2013 fremførte han sitt bestillingsverk Flipp med blant andre Ola Kvernberg, Atle Sponberg, Mats Rondin, Sidsel Walstad, Torbjørn Dyrud og deler av Farmers Market på Vossajazz sitt 40-årsjubileum. Stilartsmessig var verket preget av forskjellige elementer fra europeisk kunstmusikk til bluegrass, barokk, progrock og balkanske rytmer.

TV og radio 
I 2006/07 var Stian Carstensen med i programmet Landeplage med Ravi. I serien bodde han i ei campingvogn og spilte mer eller mindre bisarre versjoner av kjente slagere.

I 2013 var han bandleder i NRKs tv-serie Jazzlab, som handlet om jazz og improvisasjon.

Carstensens interesse for bluegrassmusikk førte i 2013 til at BBC laget radioprogrammet Stian Carstensen meets Jerry Douglas.

Eidsvoll 
Stian Carstensen er bosatt på Eidsvoll, og er æresmedlem i Eidsvoll Jazzklubb (2002). Siden 1991 har han årlig bidratt til klubbens arrangement «Førjulsjazz med Stian Carstensen». Senere har han også hatt suksess med komposisjonen "Salme til trekkspillets fremme særlig i de urbane strøk av Norge" som ble skrevet i forbindelse med Josefine viseklubbs 10-årsjubileum på Rockefeller og fremført med KORK i 2005.

Carstensen utga i 2016 boken God sesong for leppefiskere, Perledykk i folkedypet, sammen med Øystein Sunde.

Priser og utmerkelser 
Farmers Market og Stian Carstensen mottok Spellemannprisen i åpen klasse i 2008 og i 2012, for albumene Surfin USSR og Slav To The Rhythm. Han mottok Statens Kunstnerstipend for å kunne studere bulgarsk vokalpolyfoni.

Han har også mottatt og blitt nominert til en rekke andre priser og stipender:

 Statens Kunstnerstipend 1999
 Statens Kunstnerstipend 2005 - etablererstipend
 Gammleng-prisen i klassen studio 2005 - sammen med Tom Erik Antonsen
 Nominert til Spellemannprisen 2005 i klassen jazz for Rose Room, sammen med Jimmy Rosenberg
 Nominert til Spellemannprisen 2012 i klassen komponist for Farmers Market Slav to the Rhythm
 Telenors kulturpris 2014 - for grenseløs kommunikasjon 
 Eidsvoll kommunes kulturpris 2015
 Statens Kunstnerstipend 2016 - kategorien diversestipend for populærmusikere
 Gammleng-prisen 2021 i klassen musiker
 Nominert til Nordisk råds musikkpris 2021
 NOPAs musikkpris 2021 for «Hippocampus Serenade»
 Nominert til Edvard-prisen 2022 i klassen utfordrer for Musical Sanatorium

Diskografi 

Backwards Into the Backwoods (2003)
The Little Radio (2004), med Iain Ballamy
Rose Room (2005), med Jimmy Rosenberg
Jazz at Berlin Philharmonic IV: Accordion Night (2015), med Vincent Peirani, Régis Gizavo & Klaus Paier
Musical Sanatorium (Grappa 2021)

Alnæs/Andersen/Carstensen 
 Sommerbrisen (1998) (– relansert 2007)
 Julegløggen (2003)
 Høstsløv (2006)

Farmers Market 
Speed/Balkan/Boogie (1995)
Musikk fra Hybridene (1997)
Farmers Market (2000)
Surfin' USSR (2008)
Slav to the Rhythm (2012)

Music for a While 
 Weill Variations (2007)
 Graces That Refrain (2012)
 Canticles of Winter (2014)

Gammalgrass 
Obsolete Music 1 (2013)

Deltar på

Referanser

Eksterne lenker 
 
 
 

Norske multi-instrumentalister
Banjoister
Norske jazzgitarister
Norske trekkspillere
Norske folkemusikere
Jazztrekkspillere
Musikere tilknyttet Kirkelig Kulturverksted
Personer fra Eidsvoll kommune